Man tussen vragmotor en versperring vasgepenDie toneel. Foto: Verskaf. Een man is dood en drie ander beseer toe die vragmotor waarin hulle gereis het Vrydagoggend by ŉ versperring op die N2-hoofweg in Athlone in die Wes-Kaap omgeslaan het. Russel Meiring, woordvoerder van ER24, het gesê hul paramedici het saam met ander nooddienste by die toneel opgedaag en die vragmotor aangetref waar dit teen die versperring aanleun. “Die liggaam van ŉ man was tussen die versperring en die vragmotor vasgekeer terwyl drie ander mans op die toneel rondgeloop het,” het Meiring gesê. “Paramedici het die man wat vasgekeer was ondersoek en gevind dat hy veelvuldige beserings opgedoen en geen tekens van lewe getoon het nie. Hy is op die toneel dood verklaar.” Die ander beseerdes is volgens Meiring op die toneel behandel en na nabygeleë hospitale vervoer vir verdere mediese behandeling. “ŉ Gespesialiseerde reddingshyskraan moes gebruik word om die vragmotor van die versperring te verwyder.” Die polisie ondersoek die voorval.